ถูกหวยต้องเสียภาษีรึเปล่า?
โดย...ยุทธนา ศรีสวัสดิ์ #อาจารย์มิกเป็นคนซีเรียส
21 ก.ย. 2560

โดย...ยุทธนา ศรีสวัสดิ์ #อาจารย์มิกเป็นคนซีเรียส
พรุ่งนี้รวย!
การเสี่ยงโชคเป็นความท้าทายที่อยู่ในสายเลือดคนไทยมาอย่างยาวนาน หลายท่านที่มีความฝัน (ถึงเลขเด็ดเมื่อคืนก่อน) 
การเสี่ยงโชคจึงมักเป็นคำตอบที่ทำให้เราใจจดใจจ่อกับการประกาศรางวัลสลากกินแบ่งฯ เดือนละ 2 ครั้ง ว่าผู้โชคดีคนนั้นจะเป็นเราหรือไม่
เมื่อผลประกาศมาว่าเราถูกรางวัล! ไม่ว่าจะเป็นรางวัลที่ 1 หรือแม้แต่รางวัลเลขท้าย 2 ตัว เราจะมีสิทธินำสลากไปขึ้นรางวัล ซึ่งนั่นย่อมหมายความว่าเรารวยขึ้น และเป็นจุดเริ่มต้นของคำถามว่า เงินรางวัลที่ได้รับนั้นเป็นรายได้ที่ต้องเสียภาษีรึเปล่า?
ก่อนอื่นต้องแยกก่อนว่าเงินรางวัลจากการถูกสลากกินแบ่งฯ นั้นจะมาจากสลาก 2 แบบ ได้แก่ สลากกินแบ่งรัฐบาล (สลากธรรมดา) และสลากการกุศล (สลากพิเศษ) ซึ่งจะมีรายละเอียดเกี่ยวกับการเสียภาษีที่แตกต่างกันเล็กน้อย ดังนี้
สลากธรรมดา เมื่อผู้โชคดีถูกสลากจะได้รับยกเว้นภาษีเงินได้จากเงินรางวัลทั้งจำนวน แต่ผู้โชคดีจะต้องเสียค่าอากรแสตมป์ในอัตรา 1 บาท สำหรับรางวัลทุกๆ 200 บาท (หรือเศษของ 200 บาท) กล่าวคือถ้าถูกรางวัล 2,000 บาท ก็จะเสียอากรแสตมป์ 10 บาท หรือคิดเป็น 0.5% ของเงินรางวัล
สลากพิเศษ เมื่อผู้โชคดีถูกสลาก ที่จริงแล้วจะไม่ได้รับยกเว้นภาษีเงินได้จากเงินรางวัล เพราะจะถูกหักภาษีเงินได้ ณ ที่จ่ายในอัตรา 1% ของเงินรางวัล
แต่กฎหมายเปิดโอกาสให้ผู้โชคดีสามารถเลือกปล่อยให้ถูกหักภาษี ณ ที่จ่ายเป็นภาษีสุดท้ายไปเลย โดยไม่ต้องนำไปยื่นภาษีอีกก็ได้ 
เช่น ถ้าถูกรางวัล 2,000 บาท จะถูกหักภาษี ณ ที่จ่าย 20 บาท และหากผู้โชคดีเลือกปล่อยให้เป็นภาษีสุดท้าย ก็ไม่ต้องนำเงินรางวัลไปยื่นภาษีอีก (เหมือนกับเงินได้ที่เป็นดอกเบี้ยเงินฝากธนาคาร หรือเงินปันผลหุ้น ที่สามารถเลือกให้หักภาษี ณ ที่จ่ายเป็นภาษีสุดท้ายไปเลยก็ได้เช่นกัน)
สรุป
สลากธรรมดา ได้รับยกเว้นภาษี แต่ต้องเสียค่าอากรแสตมป์ 0.5%
สลากพิเศษ ไม่ได้รับยกเว้นภาษี แต่เลือกให้หักภาษีเงินได้ ณ ที่จ่าย 1% เป็นภาษีสุดท้ายก็ได้
สำหรับผู้ที่ถูกหวยก็ขอแสดงความยินดีด้วย
สำหรับผู้ที่ถูกหวยกินก็ขอเป็นกำลังให้ในงวดต่อไปครับ
พรุ่งนี้รวย